Mars framleiðir mörg af þekktustu vörumerkjum heims . Forrest Mars , sem byggði upp Mars súkkulaðiveldið , taldi neytendur engu skipta hver framleiddi súkkulaðið þeirra svo lengi sem þeir væru ánægðir með bragðið . Íhaldssemin og athyglisfælnin hefur stundum kostað Mars . Frægt var að fyrirtækið hafnaði Stephen Spielberg um leyfi til að nota M & M í stórmyndinni ET á 9. áratugnum . Þess í stað var notast við Reese’s Pieces frá aðalkeppinautunum Hershey , en sala Reese’s Pieces margfaldaðist eftir útgáfu myndarinnar . Síðustu ár hefur Mars dregið úr þeirri leynd sem umlukið hefur starfsemi þess . Sífellt fleiri neytendur vilja vera fullvissir um að vörurnar sem þeir kaupa séu umhverfisvænar og framleiddar af samfélagslegri ábyrgð , þannig að ekki sé níðst á neinum í framleiðsluferlinu . Þá leggja yngri kynslóðir meiri áherslu en eldri kynslóðir á að vinna þeirra geri gagn umfram það að fá sem hæst laun . Því hefur Mars byrjað að opna sig og vekja athygli á framleiðslunni og vinnustaðnum . Fyrirtækið á þó að vera í eigu Mars-fjölskyldunnar og standa utan við skráða hlutabréfamarkaði . „ Okkar stefna er að vera óskráð fyrirtæki að eilífu , “ sagði Grant Reid , forstjóri Mars , í nýlegu viðtali . Með því að standa utan við hlutabréfamarkaði þurfi ekki að útskýra gengi fyrirtækisins fyrir fjárfestum og öðrum hluthöfum ársfjórðungslega . Horfa eigi lengra fram í tímann og taka ákvarðanir sem skili sér til framtíðar þó að það þýði hugsanlega lægri arð eða hagnað til skamms tíma . Í dag veltir Mars 35 milljörðum dollara á ári . Fyrirtækið hefur sett sér það markmið að tvöfalda veltuna á næsta áratug í 70 milljarða dollara á ári . Ná á markmiðinu með kaupum á fyrirtækjum og að sækja fram á markaði tengda gæludýrum og hollari matvælum en sælgæti . Í dag er meirihluti af veltu fyrirtækisins tilkominn vegna sölu tengdri gæludýrum . Síðustu stóru fyrirtækjakaup Mars voru á keðju af dýraspítölum undir nafninu VCA árið 2017 fyrir 9,1 milljarð dollara . Nánar er fjallað um málið í Áramótum , tímariti Viðskiptablaðsins og Frjálsrar verslunar . Áskrifendur geta nálgast pdf-útgáfu af blaðinu með því að smella á hlekkinn Tölublöð .